open-index/open-wikipedia-markdown huggingface dataset:
Новинка Наука (1897-1914)

**Наука** — тыждньова новинка, котра выходила в Унгварѣ в роках 1897-1914 и 1918-1922 як официалный орган Общества Св. Василия Великого, а од року 1902 его правного наступника акциового общества УНІО. 

## Обсяг и редакция
В роках 1911-1912 выходив додаток *Село*. Додаток, як и сама новинка выдавали ся русинскым бесѣдным языком, хоть и не докус чистым. В новинцѣ была секция *Духовна жизнь*, секции *Допись* и *Бесѣда*, де печатали ся писма читательох, творы малой прозы, розличны житьовы и газдовскы порады, рубрикы новин зо свѣта и з краю (*Что нового в свѣтѣ?*, *Что чувати дома*?), переписка редактора, реклама. Новинка давала знати читателям о важных подѣях в културном животѣ. Напримѣр, Иоанн Поливка, воззывать ся ку читателям, просячи присылати ему хоть по 1-2 верши А. Павловича, кедь дакто мать, хоть в переписаню, бо он хоче выдати зборник. Там же ся вѣстить, же вышов словник Е. Кубека. 

Новинка держала ся мадярского патриотизма. Головными редакторами поступно были Юлий Чучка, Василь Гаджега и Августин Волошин (по року 1903).

## Научны материалы
Новинка подавала статьи мѣстных ученых Гиадора Стрипского, Антония Годинкы, Юрия Жатковича на темы русинской истории и културы. 

Пропаговали ся и карпатознательскы выданя, котры выходили в заграничу (Л. Явдик, А. Васильев, А. Л. Петров). 

## Павза и обновлѣня
Наука не выдавала ся в часѣ Первой свѣтовой войны, а обновила ся в юну 1918. По принятю закона о автономии Руськой Крайны новинка змѣнила свою назву на *Руська Крайна* (януар-септембер 1919). Вернула собѣ стару назву по скрахованю Угорской Совѣтской Републикы, а з ньов и Руськой Крайны. Выдавала ся до року 1922. 

## Жерела и одказы
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. . С. 527.
* Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. . С. 270.

## Референции

Катеґорія:Русинскы новинкы
Василь Діянич

**Дѣянич Василь Васильович**, псевдонимы: Турянин, В. Буревісник, Вася Ужанський; *15. юл 1925, Туря Быстра, Чехословакия  — †19. юн 1980, Ужгород, Украина — поет, новинарь.

## Биография
Родив ся в фамилии земледѣлця. В року 1943 закончив Ужгородску гимназию. Публиковати свои творы зачав в року 1941, писав по русскы. Его 8 верши появили ся в зборнику *Тройка* (1942), котрый достав позитивну критику в *Литературной недѣли* (1942).

Участвовав в Другой свѣтовой войнѣ. Абсолвовав фах новинарства на Высшой партийной школѣ в Кыйовѣ (1949). Працовав яко новинарь в редакции новинкы «Закарпатська правда» (Ужгород). В новинцѣ выступовав зоз статьями и начерками о умѣлцях Закарпатской области. В року 1962 став ся членом Сполку писательох Украины.

## Творба
По войнѣ писав по украинскы и выступовав з поезиями в областных, републиковых и заграничных украинскых новинках, часописах и алманахах: *Літературна Україна*, *Правда Украины*, *Радянська Буковина*, *Радянська Донеччина*, *Україна*, *Дружно вперед*, *Дукля*, антологии *Поети Закарпаття* (1965), зборниках *Весна* (1947), *Лицем до сонця* (1960), *Віщий вогонь* (1974).

Поезия Дѣяничова вѣнована родному краю, наповнена народныма спѣванковыма мотивами. Дакотры поезии зостали перекладены по русскы, осетинскы, мадярскы. Цѣлый рад его верши поклали на музику композиторы Г. Дулишкович, М. Кречко, А. Шугаев.

Майже на каждом концертѣ Закарпатского народного хора звучали спѣванкы на его слова. В конци року 2015 ку 90-м недожитым уродинам поета Закарпатска областна писательска организация и меценаты выдали зберку его выбраных поезий, названу *Горы вы мои мальованы*.https://ua-reporter.com/uk/content/vasyl-diyanych-odyn-z-naylirychnishyh-poetiv-zakarpattya-60-70-rokiv-20-stolittya-foto

Межи найлѣпшыма новинарскыма и умѣлствознательскыма роботами В. Дѣянича суть  статьи о малярях Закарпатской области — А. Коцкови, И. Шутевови, З. Шолтесови, Ю. Сабадошови.

**Зберкы:** 
* 3 піснею щодня. Ужгород, 1958;
* Там, де річка Тур’я. Ужгород, 1961;
* Земле, ти чудесна! Ужгород: Карпати, 1966;
* Смереки осені не знають. Ужгород, 1975;
* Цвіт папороті. Ужгород, 1985.
* Гори ви мої мальовані. Ужгород, 2015.https://ua-reporter.com/uk/content/vasyl-diyanych-odyn-z-naylirychnishyh-poetiv-zakarpattya-60-70-rokiv-20-stolittya-foto

## Жерела и одказы
* '''Густі В. П.''': Діянич Василь Васильович. //Енциклопедія сучасної України.
* **Хланта І. В**. Літературне Закарпаття у ХХ столітті: Біобібліографічний. покажчик. Ужгород, 1995.
* **Хланта І. В**. Діянич Василь Васильович. //Енциклопедія Закарпаття. Визначні особи ХХ століття. Закарпатський осередок НТШ. Під наук. ред. Довганича О.Д. «Гражда». Ужгород, 2007. 
* Ходанич П.: Василь Діянич - один з найліричніших поетів Закарпаття 60-70-років 20 століття.

## Референции

Катеґорія:Украинскы поеты
Катеґорія:Новинаре
Туря Пасіка

**Туря Пасѣка**,  Тур'я Пасіка — село в Перечинском районѣ Закарпатской области Украины. В сучасности (по "децентрализации") входить до Туряреметской громады Ужгородского району. Подля послѣдного перепису (2001) мала 1695 обывательох; в року 2025 — 2850.

## Полога
Село лежить на лѣвом березѣ рѣкы Турѣ, оддалене о 17 км од районного центра и желѣзничной штации Перечин. Через него бѣгне асфалтка Ужгород – Свалява.

## Сельска рада
 Тур'є-Пасічанська сільська рада89232, Закарпатська обл., Перечинський р-н, с.Тур’я Пасіка, вул.Турянська,33, тел. 2-30-04  

Ку Туряпасѣцкой сельской радѣ односять ся тыж населены пункты Завбуч и Раково.

## История
Село первый раз упомянуте в историчных жерелах в року 1552.

В року 1910 в селѣ жили 1603 особы, з них Русины — 1565, Мадяре — 38, грекокатоликы — 1542, израелиты — 54. По Трианонѣ село одышло Чехословакии.

В року 1930 в селѣ было 1870 обывательох, з них Русинох — 1804, Еврейох — 42, Чехох и Словакох — 9, Мадярох — 7, чужоземцьох — 8. Грекокатолицка громада: 1811 особ, камяна церква св. Михаила (1810). Школы: русинска (6 клас), в приселку Завбуч — русинска (1 класа). Ставанка приватного автобуса.

В року 1944 в околици села быв чинный партизанскый оддѣл О.В. Тканка, до котрого вступили 36 обывателе села. 24. октобра 1944 в село зашла Червена армада, и зачав ся украинскый период его истории. В року 1969 в селѣ жили 1643 особы. В селѣ была централна канцеларня земледѣлского дружства («колгоспу им. Шевченка»), котрый диспоновав 3643 га землѣ и провадив мясо-молочне скотарство, была восямрочна украинска школа, клуб и библиотека. За повоенны рокы выставили 340 новых хыж.

## Особы, звязаны зо селом
* Ириней Легеза — священник и писатель.

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* A történelmi Magyarország atlasza és adattára 1914 
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. 
* Тронько П. и др. (ред.) Історія міст і сіл України. Том 7. Закарпатська область. К. 1969.

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Дёр

**Дёр** (,  ) — є місто в Мадярьску, на северозападї той країны. Дёр є головне місто жупы Дёр-Мошон-Шопронь. У містї жыє 130 020 (2023) обывателїв. Од року 1009 є резіденціёв Рабской дієцезы. Через Дёр тече ріка Мошоньскый Дунай і Раба, котра ся в Дёрї до Мошоньского Дуная вливать.

## Ґалерія

File:Дьоер.jpg|thumb|Дёр — центер
File:Вливаня рікы Рааба до Мошоньского Дуная.jpg|thumb|Вливаня рікы Рабы до Мошоньского Дуная


## Референції

Катеґорія:Населены пункты подля алфавиту
Катеґорія:Населены пункты Мадярьска
Катеґорія:Міста
Катеґорія:Міста Европы
Катеґорія:Міста Мадярьску
Катеґорія:Населены пункты на Дунаї
Білорусы

**Білорусы** ()&nbsp;— выходославяньскый народ котрый жыве у білшій своїй части на теперїшнїй теріторії Білоруси. У теперїшнїй час около 10 міліонїв люди на світї відносят себе до Білорусів.

## Етнонім
Термін «білорусы» походит від теріторіалної назвы «Біла Русь», появив ся у XVII ст. Історичні етнонімы — «литвины», «руські».

## Референції


Катеґорія:Народы і етніка
Катеґорія:Білорусія
Ян Пловайко

**Ян Пловайко**, , *5. фебруар 1922, Туря Быстра, Чехословакия – †11. януар 2020, Трутнов, Чехия — полковник чешского войска, ветеран Другой свѣтовой войны, носитель найвысшой награды Чешской републикы, Ордена Бѣлого лева за надзвычайны заслугы в оборонѣ и безпечности штату, и за выникаючу бойову чинность.

## Биография
Родив ся в Тури Быстрой 5. фебруара 1922 в родинѣ сельского газды Василя Пловайка, котрый за три рокы робив в Аргентинѣ и так годен быв купити землю и ховати дѣти. Сына Ивана, лем едного з фамилии дав до Ужгорода, выучити ся на гимназии.

В октобру 1940 въедно зо старшым братом Васильом и стрыйом перешли в околицѣ Ужка на польску сторону Карпат, окуповану тогды Червенов армадов. Очарованы комунистичнов пропагандов о животѣ в СССР, мали хыбны представы о том, што их чекать. Около Сянок были злапаны пограничнов стражов, арештованы яко шпионы, неодовго засуджены на три рокы направного трудового лагра за нелегалный переход границѣ, найменшу натогды кару за такый переступок. Кару одбывав в Норильлагу, за поларным кругом, де од тяжкой роботы, мизерного коста и страшных морозох став ся з него по пару роках «*доходяга*», циже вычерпаный чоловѣк, доживаючый послѣдны свои часы.

Слобода пришла в марцу 1943, коли въедно з далшыма Чехословаками достав дозвол выѣхати до Бузулука, де формовала ся чехословацка военска еднотка. З боями перейшов од Кыйова, де в новембрѣ загынув его старшый брат Василь, аж до Прагы. По войнѣ зостав во военчинѣ, абсолвовав офицерскы курсы и став ся велительом касарень в Трутновѣ. Не мав довѣря од комунистичной влады прото, же в року 1943 не пристав на понуку Ивана Туряницѣ ити за урядника на будучу Закарпатску Украину, а по року 1948, коли вступив до КПЧ, не хотѣв сполупрацовати на чистках в армадѣ. В року 1950 быв обвиненый ШТБ, пропущеный з войска, а пак и з партии. Робив на розличных роботах до року 1977, коли одышов до пензии. Жыв з женов Мариев и трьома дѣтми в Трутновѣ. 

Полковник Пловайко умер 11. януара 2020 в Трутновѣ, погреб з военскыма почестями одбыв ся 24. януара. В смуточном ознамѣню по русинскы мав написане *«Я Русин быв, есьм и буду»*.

## Вызнаменаня
Од року 1989 е активным участником в чинности организации регабилитованых военскых ветеранох. 28. октобра 2010 президент Вацлав Клаус вызнаменав го Орденом Бѣлого лева, найвысшов наградов Чешской републикы. 

## Жерела и одказы
* **Osudy bojovníka** // Podkarpatská Rus. 1/2020.  С. 4.
*  
* Jan Plovajko obdržel Řád bílého lva vojenské skupiny. 
* Jan Plovajko. // Ústav pro studium totalitních režimů. 
* Adam Drda: Příběhy 20. století: Byl jsem v Gulagu a už mi říkali „dochoďjaga“. // idnes.cz, 30. června 2012 

## Референции

Катеґорія:Войсковы особы
Катеґорія:Друга світова война
Репинноє

**Репинноє** або **Репинный** (укр. Репинне) — село у Міжгірському районі Закарпатської області котроє заселено верховинськов етнічнов групов.

## Історія
Першый рас споминат ся за село у 1457 годі. У 1919 році село входит як і всё Пудкарпатя до Чехословеньска. По входу Мадярської армады стає частю Подкарпатського губернаторства.
## Культура
У селі є деревляна греко-католицька церква сятого великомучиника Митра (ΧVIII ст., мармарошська готика) побудована у 1780 годі. До приходу советьскої власти у селі была православна церква котру комуністична партія знищила. Ныні побудована нова православна церква.

## Знамі Родаци
Володимир Фединишинець - поет, письменник єден із активістӯв карпаторусинського кываня на Пудкарпатю.
Туря Быстра

**Туря Быстра**,  Тур'я Бистра — село в Перечинском районѣ Закарпатской области Украины.
;Сельска рада:
:Тур'є-Бистрянська сільська рада
:89231, Закарпатська обл., Перечинський р-н, с.Тур’я Бистра, 
:вул. Духновича, 64 
:тел.0245 77-5-93  
Ку Турябыстрянской сельской радѣ односить ся тыж село Свалявка.

## Полога
Село лежить над потоком Быстрик, лѣвым притоком рѣкы Турѣ, оддалене о 30 км од районного центра и желѣзничной штации Перечин.

## История
Село первый раз упомянуте в историчных жерелах в року 1552.

В року 1880 барон Котц зрядив в селѣ завод сухой дестилации древовины, котрый пак од него выкупила фирма *Бантлин*. Выроба заникла в року 1932, коли была перенесена до Перечина.

В року 1910 в селѣ жили 1319 особы, з них Русины — 1122, Нѣмцѣ — 117, Мадяре — 75, грекокатоликы — 1128, израелиты — 74. По Трианонѣ село одышло Чехословакии.

В року 1930 в селѣ было 1628 обывательох, з них Русинох — 1430, Еврейох — 74, Нѣмцьох — 54, Чехох и Словакох — 40, Мадярох — 14, чужоземцьох — 16. Грекокатолицка громада: 1436 особ, камяна церква св. Василия (1825). Школы: русинска (5 клас), чешска (3 класы). Ставанка приватного автобуса.

24. октобра 1944 в село зашла Червена армада, и зачав ся украинскый период его истории. В року 1969 в селѣ жили 1725 особы. В селѣ было земледѣлске дружство (колгосп «*Комсомолець*»), котре диспоновало 4200 га землѣ и провадило мясо-молочне скотарство и овочинарство, была восямрочна украинска школа з конзултачным пунктом диштанчной середной школы, клуб и библиотека. Промыслова выроба: млин, столярска майстерня, гатер (пила). За повоенны рокы выставили 360 новых хыж.

## Родаци зо села
* Василь Дѣянич (1925–1980), поет, новинарь;
* Ириней Легеза (1861–1929), священик и писатель;
* Ян Пловайко (1922–2020), полковник, носитель чешского Ордена Бѣлого лева.

## Жерела и одказы
* **Révai nagy lexikona**. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* '''A történelmi Magyarország''' atlasza és adattára 1914 
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. 
* **Тронько П.** и др. (ред.) Історія міст і сіл України. Том 7. Закарпатська область. К. 1969.
* 

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Жупа Берег

**Жупа Берег**,  *Comitatus Bereghiensis*,  *Bereg vármegye* — административно-териториална часть историчного Мадярского кральовства. Днесь векша часть жупы належить Украинѣ, а менша — Мадярщинѣ.

## География
Жупа Берег межовала з австрийсков коруннов земльов Галичина (днесь Польща и Украина) и з иншыма мадярскыма жупами: Мараморош, Угоча, Сатмар, Саболч и Унг. Сѣверну часть жупы лемуе гребѣнь Карпат, а южну — рѣка Тиса. Двѣ иншы найвекшы рѣкы суть Латориця и Боржава. Найвысшы точкы жупы - верх Пикуй (1405 м.н.м.) на сѣверной граници и верх Стой (1679 м.н.м.) на восточной. Найнизшы точкы творить ток Тисы на южной граници (110-101 м.н.м.). Притисянска долина мае добры плодны землѣ.

## История
Територия жупы была обывана уже в камяной добѣ. Через Верецкый переход на територию жупы зашли Мадяре в конци 9. ст. Тяжиском територии быв замок Боржава, чие имя носила и територия. Позднѣйше жупа достала назву Берег, котра походить од лѣсного масива Silvia Beregu, споминаного в Великоварадинском регеструмѣ. Од року 1247 захранила ся грамота, котров краль Бейла IV. даровав привилегии Берегсасу, а од року 1271 уже суть познаты имена жупанох. Од року 1404 жупаном быв Федор Кориатович, котрый заселив до жупы Русинох з Подолии. В той добѣ центром жупы быв Мункач. В часѣ 
повстаня Ференца ІІ. Ракоция Мункач быв важным укрѣпленым замком повстанцьох, а по его поражцѣ стратив свой статус и жупным центром став ся Берегсас.

В року 1920 по Трианонскому договору векша часть жупы одышла до Чехословакии.  

## Обывательство
Подля списованя року 1880 число обывательох жупы чинило 153&nbsp;377 особ. Подля материнского языка были 64&nbsp;880 Мадяре (42,30%), 8&nbsp;719 Нѣмцѣ (5,68%), 931 Словаци (0,61%), 122 Румыны (0,08%), 73&nbsp;797 Русины (48,11%).  

В року 1900 в жупѣ было 208.679 обыватели, з того:
* 95.308 (45,7%) Русины
* 93.198 (44,7%) Мадяре
* 18.639 (8,9%) Нѣмцѣ
* 991 Словакы
* 72  Румыны
* 20  Хорваты
* 361 иншы.

## Жерела и одказы
* Bereg vármegye. //**Révai nagy lexikona**. 3. köt. Révai Testvérek Irodalmi Intézet Részvénytársaság, Budapest. 1911. Сс. 137-140.
*Списованя року 1880

## Референции

Берег
Гелена Медьеши

**Гелена Медьеши** (*13.фебруар 1948, Руски Керестур, Войводина, Югославия) — лингвистка и редакторка, лекторка и перекладателька.

## Биография
Родила ся в Руском Керестурѣ. Ту закончила основну школу з русинскым языком выукы. В Зомборѣ закончила учительску фахову середну школу, за чим на филозофичной факултѣ Новосадской универзиты — фах *Южнославянскы языкы* (1967-1971). Абсолвовала постградуалны штудии з фаху *Социология языка* на филологичной факултѣ Београдской универзиты (1980-1982). Обгаила магистерску роботу зоз темов *Русинско-сербскый билингвизм и проблема интерференции*.

Была шеф-редакторков тыжденника *Руске слово* (1998-2000).
Была лекторков и перекладательков Войводинского секретариата про образованя и народностны меншины в Новом Садѣ. Приготовляла учебникы про русинскы школы про Выдавательство учебникох Београд, оддѣлѣня в Новом Садѣ. Была активнов участничков научных проектох лингвистичных, перекладательскых и педагогичных организаций.

За вклад в розвой русинского языка вызнаменана Наградов св. Кирила и Мефодия, котру удѣлять Карпато-русиньскый научный центер, США.

## Лингвистичны роботы
Гелена Медьеши е авторков около 80 статей о русинском языку, публикованых в русинскых и сербскых периодичных выданях и заграничных научных выданях.
### В сполуавторствѣ
* Сербско-руски словнїк,  I и II том  (главни редактор Ю. Рамач, редакторе М. Фейса и Г. Медєши);
* Приручнїк за розвиванє и пестованє мацеринского и нємацеринского язика и интеркултурализма при предшколских дзецох (Микеш, М. – Медєши, Г.) „Нашо пупчата“;
* Руско-сербски словнїк (главни редактор Ю. Рамач, коавторе Г. Медєши, О. Тимко-Дїтко и М. Фейса);
* Словнїк руского народного язика (редактор Ю. Рамач);
* Словнїк медицинскей терминолоґиї (сербско-латинско-руски);
* Словнїк защити рошлїнох и животного стредку(сербско-руско-латински-анґлийски).

### Властны книгы
* Язик наш насущни (2008),
* З червеним подцагнуте (2012),
* З червеним прецагнуте (2013),
* З червеним виправене (2014),
* З червеним дописане (2017). 

## Жерела и одказы
* **Магочій П.Р., Поп І.** (уклад.) Енциклопедія історії та культури карпатських русинів. Вид-во В.Падяка. Ужгород, 2010. .
* Мгр. Гелена Медєши. //'''Новинарска асоциация Руснацох.'''

## Интернет-ресурсы
* Гелена Медєши. З червеним виправене.
* Гелена Медєши. Язик наш насущни.
* Гелена Медєши. З червеним прецагнуте.
* Гелена Медєши. З червеним подцагнуте.

## Референции

 ·

Катеґорія:Русиньскы лінґвісты
Катеґорія:Русиньскы новинаре
Катеґорія:Лексикографы
Віра (филозофия)

**Вѣра** в филозофии и психологии е менталне становиско приятя або допущѣня сопротив даякого тверджѣня без повного интелектуалного знаня, потребного про то, жебы гарантовати истинность такого тверджѣня.

Вѣра годна быти градована одповѣдно до ей ступня певности:
* гипотеза або подозрѣня,
* назор, посудок,
* пересвѣдчѣня.

Вѣра учинить ся знаньом лем тогды, кедь истинность тверджѣня ставать ся очевиднов про того, котрый вѣруе. 

## Жерела и одказы
* Belief // Encyclopaedia Britannica.

Катеґорія:Віра
Београдска универзита

**Београдска универзита**,  Универзитет у Београду — найстарша и найвекша высокошколска инштитуция в Сербии. Универзита мать 31 факулту и провадить научны выглядованя в 11 шпециализованых инштитутах.

## История
Универзиту заклав Доситей Обрадович, сербскый просвѣтитель и первый министер школства в року 1808 яко *Велику школу*. В року 1863 быв приятый закон о *Великой школѣ* и перемѣстила ся она до каштеля капитана Мишы Анастасиевича, котрый быв добродѣйником дарованый универзитѣ (днешный ректорат). 

Из Београдской универзиты выформовали ся Универзита св. Кирила и Мефодия в Скопию (1949), Новосадска универзита (1960), Нишска универзита (1965), Приштинска универзита (Косовска Митровиця) (1970), Чорногорска универзита (1974) и Крагуевацка универзита (1976).

Од 1. октобра 2012. ректором универзиты е проф. др. Владимир Бумбаширевич.

## Факулты

  
## Жерела и одказы
* Официалный сайт универзиты

## Референции

Катеґорія:Универзиты Сербии
Анонимус (мадярскый хроничарь)

**Анонимус**,  — хроничарь и нотарь при дворѣ краля Бейлы (*Belаe Regis Notarius*), одгадно, Бейлы III. (1172-1196), в конци XII. — зачатку XIII. ст., автор лѣтописа Gesta Hungarorum&nbsp;— *Дѣяня Мадярох*. Имя автора не мож знати, але в той части хроникы, котра ся захранила, сам себе поименовав *Магистер П.* 

## Дѣяня Мадярох

Хроника пише о походжѣню мадярскых племен, их приходѣ до Паннонии и здобываню отчизны, подля шпецифичного означѣня  honfoglalás, в Х. ст. Gesta Hungarorum была написана, правда аж о 300 рокы по тых подѣях, о котрых пише, але историци думають, же *Магистер П.* выхосновав тогочасны лѣтописы, котры до нас не дошли.

Gesta Hungarorum — единке историчне жерело, де упоминать ся позднѣйше оспѣваный поетами и писателями князь Лаборець.

## Оцѣньованя
Суджѣня историкох о Анонимусови суть нееднозначны. Дакотры поважують его скорше поетом неж лѣтописцьом, напримѣр: австрийскый историк Eduard Robert Roesler (Rom. Studien), мадярскый Hunfalvy Pál (Ethnographia), и российскый историк Подкарпатя Алексей Л. Петров.

Нѣмецкы историкы Theodor Mommsen и Barthold Georg Niebuhr, мадярскый Pauler Gyula поровнують штил Анонимуса з писанями Тита Ливия, котрый вецей старав ся о красоту повѣданя, неж о точне поданя жерел, зашто треба го читати барз критично. Уважуючи на вшиткы критикы, академик Marczali Henrik зазначать, же хоть Анонимуса «не можеме надале честовати як отця мадярской историографии», але не мож го ани назвати тенденциозным, ани фалшовательом.

На честь Анонимуса выставлены помникы в Будапештѣ в парку Варошлигет и в историчном сканзену Опустасер, жупа Чонград, о 20 км на сѣвер од Сегеда. В обох припадах Магистер П. зображеный на знак его анонимиты в каптурѣ и обернутый так, же сонце нигда не засвѣтить му на тварь.

## Жерела и одказы
* Anonymus Belae Regis Notarius. // A Pallas nagy lexikona. I. kötet. 
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 19, сс. 810-811. 
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. . С. 12. 
* Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. . С. 77. 

## См. тыж
* Gesta Hungarorum
* Князь Лаборець
* Свіржава

## Референции

Катеґорія:Мадярскы историци
Полуостров

**Полуостров** е часть певнины, котра выступуе до тѣла воды, або иншак може быти дефинованый яко часть певнины, з трьох сторон окружена водов.

Полуостровы можуть быти хоть якы малы, але и так великы, же на них ся умѣстять цѣлы державы, напримѣр Индия.

Найвекшым полуостровом Землѣ е Арабскый полуостров з розлогов 2 730 000 км2.

В Европѣ найвекшый полуостров Шкандинавскый з розлогов 800 000 км2, на котром лежать аж три державы: Норвегия, Швеция, Финландия.

Подля походжѣня, полуостровы суть *вычленены*, котры геологично суть продовжѣня материка або *причленены*, котры были самостатнов певнинов, позднѣйше ся припоившов ку материкови (напримѣр, полуостров Гиндустан). Суть тыж полуостровы акумулативны, котры ся створили волновов активностьов (напримѣр, полуостров Бузачи в Каспийском морю).

## Жерела и одказы
* **Трёшников А.Ф.**  Географический энциклопедический словарь: Понятия и термины. /Гл. ред. А. Ф. Трёшников. — М.: Сов. энциклопедия, 1988.— 432 с.
* Skandinávský poloostrov
## Референции

Катеґорія:Полуостровы
Gesta Hungarorum

**Gesta Hungarorum** , або **Дѣяня Мадярох** — хроника, написана около рока 1200 по латинскы нотарьом краля Бейлы, подписаным яко Магистер П., в историчной литературѣ познатым як Анонимус.
## Рукопис
Оригиналный рукопис мать 24 листы великости 17х24 цм. Рукопис находить ся в Сейчениовой Народной Библиотецѣ в Будапештѣ под числом Cod. Lat. Medіі Aevi 403. Написаный е готичнов латиников. 

## Обсяг
Описана история Мадярох, зачавши од их праотчизны в Скитии по добу Штефана І. (997-1001). Найпозднѣйша хронологично особа, споминана Анонимусом — краль Ендре І. (1046-1061). 

Анонимус описуе переход угорскых племен через Карпаты и их первы потычкы з мѣстным славянскым обывательством. 

Цѣла росповѣдь складена з 57 невеликых капитол. Напримѣр, капитола ХІІІ *De Hung castro* (замок Гунг) росповѣдать, як Алмошово войско заяло замок, и гостили ся за 4 дны, а пак Алмош передав вшитку владу сыну свому Арпаду.

## Штил и вѣрогодность
Анонимусова росповѣдь не е хроника в строгом означѣню, де бы автор мав усиловати ся на звязный выклад подѣй, ани не лѣтопис, де бы подѣи записовали ся рок по року.
Вецеро историкох не поважують тоту хронику за сполягливе историчне жерело.

Анонимус много раз обяснять топонимы тым способом, же колись на том мѣстѣ быв забитый даякый неприятельскый везирь и од того часу мѣсто несе его имя. Тым способом «объяснена» назва рѣкы Лаборець. Сам хроничарь декларуе, же не хоче черпати информацию зоз «спѣванок минестрелох и байок прощавы», але на практицѣ то му ся не удавать. В духу людовой етимологии одводить назву Мункач од тяжкостей, з якыма ся там мадярскы племена достали при переходѣ через лѣсы и верхы Карпат:  *munka*. Се нательо паде до ока, же бритскый историк Восточной Европы Мартин Руди назвав Анонимусову информацию «топонимичнов фантазиев, котра усилуе ся объяснити локалны назвы з помочов вымышленых подѣй и особ.» Еще острѣйше высловив ся бритскый академик, шпециализованый наймя в мадярской истории, Карлайл Ейлмер Макартни, котрый назвав Gesta Hungarorum «найпровокативнѣйшым и найкламлившым зо вшиткых ранных угорскых текстох».

## Публикация
Первый раз была опубликована в року 1746. По тому была еще вельо разы перевыдавана, а в мадярском языку выдана и як школна приручка. По русинскы часточно потовмачив и выдав року 1929 Василь Гаджега.

## Жерела и одказы
*  Anonymus: Gesta Hungarorum. Fordította Pais Dezső 
* Györffy György: Anonymus Gesta Hungarorumának kora és  hitelessége. //Irodalomtörténeti közlemények, 1/1970. 
* Magocsi, Paul Robert. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. . Сс. 68-69. 
* The Gesta Hungarorum of Anonymus, the anonymous notary of King Béla a translation by Martyn Rady 
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. . С. 12. 
* Павленко Г.В. Діячі історії, науки і культури Закарпаття. Малий енциклопедичний словник. Ужгород, 1999.  . Сс. 7-8. 
* Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. . С. 77. 

## См. тыж
* Анонимус
* Князь Лаборець
* Свіржава

## Референции

Катеґорія:Мадярскы хроникы
Шлепецькый

**Шлепецькый**
* Андрій Шлепецькый (6. децембра 1894, Буковець — 31. октобра 1976, Сент Клер, США) — церьковный дїятель, писатель і публіціста.
* Андрій Шлепецькый (29. януара 1930 Великый Буковець (теперь Буковець) - 28. януара 1993 Пряшів) — педаґоґ, науковый працовник і фолклоріста.
* Іван Шлепецькый (9. апріля 1907, Великый Буковець (теперь Буковець) — 9. октобра 1976, Прага) — лїкарь, історік літературы, общественно-културный дїятель, автор рукопису „Старинные народные песни Пряшевського края и публікаціи”, „Выбрани творы А. Павловича (1955)”.
Зомбор

**Зо́мбор**,  Сомбор — варош в Сербии, в автономном краю Войводина. Число обывательох подля найновшого списованя 47 623 особы (2011). Зомбор е административным центром Западно-Бачского округа Сербии, а таксамо и центром общины Зомбор, котра обнимать еще 15 сел и мать розлогу 1178 км2 и 85569 обывательох.

## История
Перва упоминка в жерелах — рок 1391. 

На мѣстѣ теперѣшного вароша стояв каштель, што належав роду (Цобор,  Czobor). Каштель быв знищеный Османами по програной Мадярами битвѣ под Могачом (1526). На его мѣстѣ в року 1534 выставили нову осаду, котру зачали называти Зомбор. Тот рок ся поважуе за рок основаня вароша. 

По вытѣснѣню Османох (1687-1691) пришли до вароша Сербове и Горваты. В роках 1717-1745 Зомбор мав статус пограничного вароша зоз силнов военсков посадков (oppidium militare). По утратѣ того статуса змагав ся на здобытя статуса кральовского вольного вароша, про тото подля догоды названой *Alternatíva* мав улагодити статуарны односины межи католицков и православнов громадами, а тыж заплатити до державной касы 150 тыс. ринскы форинты. По сповнѣню того в року 1749 Мария Терезия дала Зомбору статус кральовского вольного вароша. За так высоку заплачену цѣну достав варош под свою юрисдикцию околичны села и готарѣ, котры днесь творять общину Зомбор.

## Обывательство
В року 1910 в Зомборѣ были 30 593 обывателе (в их числѣ 554 воякы), з того

З восточных славян в року 2011 в Зомборѣ бывали:Русины – 59, Русы –23, Украинцѣ – 17.
## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 19, сс. 699-700.
* История Зомбора
* Официалный сайт вароша  
* www.soinfo.org Зомбор-инфо сайт  
* Туристика в Зомбору  

## Референции

## Галерия

Пешачка улица у Сомбору - Pedestrian Street in Sombor.jpg|Корзов у Зомбору
Sombor (Zombor) - town hall.JPG|Жупанат
Rukavac Velikog backog kanala kod Sombora.JPG|Бачскый бегель
Zgrada fakulteta.jpg|Педагогична факулта
Sombor Norma.jpg|*Норма*, перва школа


Катеґорія:Населены пункты Сербії
Катеґорія:Населены пункты Войводины
Новосадска универзита

**Новосадска универзита**,  *Универзитет у Новом Саду* —  образовна, научна и умѣлецка инштитуция, котрой фундатором е Република Сербия. Универзита мать сѣдлиско в Новом Садѣ, другом подля великости городѣ в Сербии. Основана 28. юна 1960 и в сучасности мать над 50 000 штудентох и 5 000 персонала на 14 факултах и во двох инштитутах, котры розмѣщены в четырьох традично универзитных мѣстах: Новом Садѣ, Суботици, Зренянину и Зомбору. 

## История
Первы образовны инштитуции во Войводинѣ были школа *Норма*, де готовили сербскых учительох, основана в року 1778 в Зомбору и *Препарандия* основана року 1812 в Сентендре и в року 1816 перенесена до Зомбора.

В року 1920 в Суботици створена *Правна факулта*.

В року 1960 быв приятый *Закон о основаню Новосадской универзиты*. Скорше основаны факулты были звязаны в едну новосадску академичну комуниту.

## Факулты

## Жерела и одказы
* Официалный сайт.

## Референции

Катеґорія:Универзиты Сербии
Новинка Недѣля (1898-1919)

**Недѣля** — тыждньова русинска новинка, котра выходила в Будапештѣ в роках 1898-1919. Новинка была русинскым вариантом мадярской новинкы *Néplap*, котра выдавала ся министерством польногосподарства (földművelésügyi kormány) про народностны меншины Мадярского кральовства.

Новинка *Néplap* выходила по мадярскы, нѣмецкы, румынскы, русинскы, сербскы и словацкы. Подля официално декларованого мотива, выданя мало противостояти «розмножившой ся шунд-литературѣ». Мадярскый вариант новины зачав ся выдавати в року 1894. Главный редактор его быв Ендре Сабов. 

## Обсяг и характер новинкы
Новинка подавала по русинскы вѣстѣ, материалы из будапештскых новинок, литературны творы и статьи русинскых авторох. Окрем иншого замѣщовали ся и творы, перекладены з украинской литературы (М. Вовчок, П. Кулиш, Б. Лепкый, С. Руданскый, В. Стефаник, И. Франко, Т. Шевченко).

Язык новинкы быв близкый ку народному, бесѣдному.

Од року 1908 новинка мала каждорочный додаток *Приятель селян*.

В року 1916, коли была заказана кирилиця, новинка продовжовала выходити, печатана латиников, называла ся *Negyelya*.

## Редакторы и дописователѣ
Первы 18 чисел редаговав Калман Демко, дале передав редакторство Михаилу Врабельови. Межи найактивнѣйшыми авторами были Григорий Гануляк, Ириней Легеза, Юлий Бращайко, Емил Кубек, Иван Поливка, з Пряшовского края тыж И. Невицка и А. Павлович.

## Оцѣнка выданя
Новинка была популарна в Подкарпатю, у Русинох Войводины, США и Канады.

Новинка пропаговала русинске народностне усвѣдомлѣня меджи Русинами, и оно в значной мѣрѣ заховало ся дякуючи тому выданю. Новинка стояла на становиску, же чоловѣк годен быти карпаторусинскым патриотом, а пиля того вѣрным обывательом Мадярского кральовства.

## Жерела и одказы
* **Magocsi, Paul Robert.** Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. . С. 177.
* **Révai nagy lexikona.** 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 14, с. 417.
* **Алмашій, М.** Русинська педагогічна енциклопедія. Ужгород, 2005. . С. 181.
* **Ковач Ф. и др.** Краєзнавчий словник русинів-українців. Пряшівщина. СРУСР. Пряшів, 1999. . С. 241.
* **Магочій П.Р., Поп І.** (уклад.) Енциклопедія історії та культури карпатських русинів. Вид-во В.Падяка. Ужгород, 2010. . Сс. 534-535.
* **Поп, И.** Энциклопедия Подкарпатской Руси. Ужгород: Изд-во В.Падяка, 2001. 431 с. . С. 273.

## Референции

Катеґорія:Русинскы новинкы
Левоча

**Левоча**,  *Lőcse*;  *Leutschau*;  *Lewocza* — мѣсто в Пряшовском краю Словакии. Мѣсто мать около 15 тыс. обывательох и е центром окресу Левоча.

## Полога
Лежить на запад од Кошиць (90 км) при главной дорозѣ D1 до Братиславы (368 км).
 
Ку главной желѣзничной линии Жилина-Кошицѣ припоена куртым локалным спойом Спишска Нова Вес-Левоча (12 км).

## Обывательство

**Обывательство подля народности (2011)**

## История
Первый раз упоминать ся яко *Leucha* под роком 1249 в листинѣ краля Бейлы ІV. По татаро-монголском впадѣ угорскы кралѣ змагали ся выбудовати в пограничу оборонны замкы и веце осад. Про то засельовали тот край нѣмецкыма колонистами, котры были зручныма банниками, ремеселниками и газдами. Так достала Левоча выразно нѣмецкый характер.  

В 16-17. ст. Левоча была центром Спиша, а в 19. ст. стала ся центром словацкой оброды.
Середновѣка история Левочи была объектом научных штудий Калмана Демка, котры доднесь не утратили свой вызнам.

## Памяткы
28. юна 2009 историчный центер Левочи  быв записаный до Свѣтовой културной дѣдовизны UNESCO.

## Жерела и одказы
* Magocsi, Paul Robert. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. .
* Официалный сайт 
* Сайт информачной канцеларнѣ

## Референции

Катеґорія:Населены пункты Словакии
Базилика

**Базилика**, зо старогрецкого  βασιλική στοά *кральовска [[колонада]]* — назва христианского храма з колонадами або аркадами. Обсяг того термина е двоякый: архитектурный и церковный.

## Архитектура базиликы

В архитектурном вызнамѣ базилика е продовгастый храм, котрый мать веце нав, а главна (середна) нава е высша од бочных и мать свои властны вызоры, котры суть над стрѣхами бочных. Навы суть од себе оддѣлены лем колонадами або аркадами, так же вшиток внуторный простор храма творить едну цѣловь. 

Кедь середна нава не мать вызоры, иде о псевдобазилику.

В старовѣкых Греции, Египтѣ и Римѣ базиликы служили як административны ставбы про цѣлѣ дворскы, публичны, а уже позднѣйше лем як святынѣ.
 
В Мадярщинѣ христианскы базиликы зачали ставляти еще за Св. Штефана. 

## Церковный ранг

В середновѣку базиликы уже служили лем як христианскы святынѣ. Взник новый, церковный вызнам понятя *базиликы*, яко ранга, котрым ся вырозняють и одзначають найважнѣйшы и найзаслуженѣйшы храмы Католицкой Церкви. Тот ранг храму удѣлюе Папа римскый, а не суть на то сформулованы жадны формалны критерии. Суть два рангы базилик:
* велика базилика (basilica maior),
* мала базилика (basilica minor).

## Жерела и одказы
* Podręczna Encyklopedia Kościelna (opracowana pod kierunkiem ks: ks Stan. Galla, Jana Niedzielskiego, Henr. Przczdzłeckiego, Ant. Szlagowskiego, Ant. Tauera i redaktora ks Zygm. Chelmlcklego). Tt. 1-44.  Wydawnictwo biblioteki dzieł chrześcijańskich.  Warszawa, 1904-1914. Том 2, сс. 174-175.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 2, сс.729-730.
* Краснова О. Б. Энциклопедия искусства Средних веков и Возрождения. ОЛМА Медиа Групп, 2002 - 318 стр. С. 50.

## Референции

Катеґорія:Базиликы
Нава

**Нава**,  *navis* 'корабель' — в архитектурѣ означать продовгастый простор в церкви, меджи входом и олтарьнов частьов, назначеный вѣрникам, котры там стоять в часѣ богослужбы. В малых деревяных церквах нава ограничена з двох бокох стѣнами, од запада — бабинцьом, од востока — олтарьом. 

Во векшых храмах и базиликах суть еще **бочны навы**, а главна (середна) нава оддѣлена од них колонадов або аркадов. В базиликах главна нава е высша од бочных и мать властны вызоры, котры ю чинять свѣтлѣйшов.

**Поперечна нава** (трансепт) росширять простор церкви и оддѣлять главну наву од олтарьноо простора, назначеного священству. 

## Етимология
Термин походить од латинского означѣня корабля, як ся поважуе, про то, же корабель быв приятый за символ Церкви. В русчинѣ про тот термин хоснують слово *неф* од  *nef*, што так само означать корабель.

## Жерела и одказы
* '''Nave.''' //Encyclopædia Britannica. Одчитане 11.02.2015. 
* '''Dr. Ralph F. Wilson.''' Ship as a Symbol of the Church (Bark of St. Peter) 
* Неф. //'''Католическая Россия.'''  
* '''Священник Уріил'''. Другій свѣт. Том 1.
* '''Трансепт.''' //Архитектурна терминология  

## Референции

Катеґорія:Архитектурны елементы
Колонада

**Колонада**,  colonnade — в архитектурѣ ряд колон, злученых антаблементом, часто творячых крытый коридор. Характерным про колонаду е, же колоны суть меджи собов еднако оддалены. 

## История
Колонада появила ся уже в античной архитектурѣ, многы примѣры котрой находиме в старовѣкой Греции и Римѣ. Часто были поуживаны в архитектурных штилах барока и неокласицизма. Примѣром може быти базилика святого Петра во Ватиканѣ.

## Хоснованя
* **Водну ставбы** колонада може служити конштрукчным носным елементом (напримѣр базиликы), або як декоративный елемент парадного интерьера (обрамлѣня або членѣня простора, композичный акцент).

* Колонада може быта частьов **вонкашной композиции ставбы** во формѣ портикох и галерей, припоеных ку ставбѣ, або споюючых ей окремы блокы и зорно звязуючых ю з простором двора, намѣстя, або з околичнов природов. 

*Даколи колонада е **самостатна композиция**: в садово-парковом умѣлствѣ, триумфалны колоны.
 
## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 14, с. 866. 
* Адамчик М. Архитектура. Краткий справочник. Минск: Харвест, 2004. — 624 с. . 
* Грубе Г.-Р., Кучмар А. Путеводитель по архитектурным формам. 2-е изд. Москва: Стройиздат, 2003. 216 с.  
* Колонада. //Архитектура: термины 

## Референции

Катеґорія:Архитектурны елементы
Район

**Район**,  rayon 'луч, радиус' — в СССР и его наступницкых державах означѣня про административно-териториалну единицю, котра обнимать до даколько десяток населеных пунктох. В УССР было в року 1987 480 районох. Администрация района находить ся в районном центрѣ. Районы в СССР были заведены административнов реформов в рр. 1923-1929 на замѣну дотогды бывшых административных единиць *уѣзд* и *волость*.

На районы тыж дѣлять ся великы городы.

В Подкарпатской Руси и Закарпатской Украинѣ районам одповѣдали *округы*. *Округы* продержали ся до року 1953, коли по ликвидации  Закарпатской Украины поступно в Закарпатской области была заведена административно-териториална система УССР. 

## Округы Подкарпатской Руси
В роках 1919–1920 были 19 округы: Ужгород, Перечин, Середньое, Великый Березный, Мукачово, Нижнѣ Верецкы, Росвигово, Свалява, Берегово, Косино, Иршава, Севлюш, Хуст, Довгое, Воловое, Тячово, Тересва, Великый Бочков, Рахово.

В роках 1921–1928 уже лем 13 округы: Середньое инкорпороване Ужгородом, Косино — Береговом, Росвигово — Мукачовом,  Довгое — Иршавов, Великый Бочков —  Тересвов и Раховом.

Наконець, в роках 1929–1938 зостали 12 округы: Тересва инкорпорована Тячовом и Раховом. 

В року 1941 мадярска администрация обновила окремый Нижньоверецкый округ (Alsóvereckei járás), а в року 1946 быв перетвореный на Воловецкый округ.  

## Постсовѣтскы державы, котры мають районы
Абхазия, Азербайджан, Бѣлорусь, Казахстан, Република Молдова, Российска федерация, Приднѣстровска Молдавска Република, Украина, Южна Осетия.

## Жерела и одказы
* 
* Район. //**УСЭС**: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3, с. 39.
* **Тронько П. и др.** (ред.) Історія міст і сіл України. Том 7. Закарпатська область. К. 1969. Сс. 128, 179, 218, 260, 299, 351, 451, 490, 715.

## Референции

Катеґорія:Адміністратівны дїлїня
Аркада

**Аркада**,  *arcus* 'облук' — в архитектурѣ ряд облукох, опертых на колоны. Аркады держать стѣну, стрѣху або склепѣту, омного тяжшу, як бы то могла выдержати безоблукова конштрукция (архитрав). Ку аркадам односять ся и облуковы портикы, галереи або переходы, з едной або двох сторон оддѣлены колонами. 

Аркады суть выгодны зато, же економлять стѣновый материал не зменшуючи носность стѣны, з другой стороны суть барз декоративным елементом.

## Типы аркад
Аркады, як и колонады можуть быти внуторны, вонковы и самостойны. 

Найчастѣйше аркады стрѣчають ся во формѣ отвореных галерей.

## История
Первый раз римске ставбарство подало примѣр своима величезныма водоводами або акведуками. Позднѣше появили ся монументалны римскы ставбы, де аркады были представлены в гигантичных розмѣрах и в двох або трьох рядах една понад другу. Примѣр великых аркадовых стѣн указуе Колизей. 

В ранном середновѣку облукы аркад мали форму правилного круга (романскый штил), в зрѣлом середновѣку их заступують стрѣлчасты готичны облукы. 

Але правдивый золотый вѣк аркад наставать аж в добѣ Ренесанции.

В середновѣку аркадны галереи подагде стали ся так популарны, же фасадны стѣны вздовж цѣлой улицѣ мали такы галереи, што было барз выгодне про сполоченскый живот, понеже створьовало затишны затѣнены и од уличного руха одокремены переходы. Такы улицѣ мож видѣти в Бернѣ и Болоньи.

Елегантны, легкы, роскошныма полихромныма украсами декорованы аркады вытворили Арабы (Алгамбра).

## Жерела и одказы
* Koch W. Evropská architektura. Praha: Universum, 2008. 
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. 
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. 
* Адамчик М. Архитектура. Краткий справочник. Минск: Харвест, 2004. — 624 с. .  
* Грубе Г.-Р., Кучмар А. Путеводитель по архитектурным формам. 2-е изд. Москва: Стройиздат, 2003. 216 с.  
* Аркада. //Архитектура: термины 

## Референции

Катеґорія:Архитектурны елементы
Непал

**Непáл** ( ), офіціално **Непальска федератівна демократічна републіка** () — внутроземный штат в южній Азії. Головне місто є Катманду. На северї гранічіть з Тібетьсков автомомнов областю, а по югу, на выходї і западї з Індіёв. 

## Ґалерія

Kathmandu-Hanuman Dhoka-Nasal Chowk-20-013-gje.jpg|Катманду
Swayambhunath-Souvenirs-12-2013-gje.jpg|Сваямбунатх
Patan-Palastplatz-70-Manidhara-2015-gje.jpg|Патан
Bhaktapur-Palastplatz 31-abends-2013-gje.jpg|Бактапур
Cho La-44-Zyklopengeroell-Traeger-2007-gje.jpg|Гімалаї
Chhukung to Imja Tse Camp-78-Traeger-2007-gje.jpg|Гімалаї
Thikedhunga-28-Verpflegungsstation-2013-gje.jpg|Каскі 
Mustang-Dhakmar-96-rote Wand-2015-gje.jpg|Мустанґ
Mustang-Samar-04-Dajori La-Gebetsfahnen-2015-gje.jpg|Мустанґ


Катеґорія:Непал
Катеґорія:Державы Азии
Угорскы языкы

**Угорскы языкы** суть групов языкох уралской родины, росширенов в Мадярщинѣ и западной Сибирии. Входять до угрофинского конаря уралскых языкох. Число говорячых - около 14,5 млн. особ. 

## История
Угорскы языкы походять з протоугорского языка-основы, сформовавшого ся в конци 3. тысячроча до Р. Х. роспадом угрофинского праязыка на 2 конарѣ. Угры поступно оддалили ся на запад и усадили ся в конци 9. ст. в Европѣ.

## Родство
Хоть мадярскый язык теперь силно росходить ся з обско-угорскыма языками, они мають цѣлый ряд черт, котры перешли з протоугорской добы, напримѣр объектна конъюгация. В лексицѣ од той добы заховало ся понад 160 слов, переважно зо сферы хова кони.

Дакотра лексика, як части тѣла, родинскы одношѣня, указують очевидну подобность.

 

## Жерела и одказы
* **Finn-ugor nyelvek.** //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 7, с. 530. 
* '''Кашлатова Л. В'''. Русско-хантыйский словарь с картинками (среднеобский диалект). Департамент образования и молодежной политики Ханты-Мансийского автономного округа - Югры. Обско-угорский институт прикладных исследований и разработок. Ханты-Мансийск, 2010. — 108 с., ил. ISBN 978-5-9611-0040-2 
* Угорские языки. //'''Лингвистический энциклопедический словарь''' 

## Референции
Мадярскый язык

**Мадярскый язык**,  *magyar nyelv* — угрофинскый язык з родины уралскых, еден з угорскых языкох.

Катеґорія:Языкы

## Ареал и число бесѣдникох
Мадярскый язык мать главный ареал в Мадярщинѣ (над 10 млн. особ, 98% обывательства), в Румынии (по розличных шацованях — од 1,7 до 3 млн.), около 600 тыс. Мадярох жиють на територии Словакии, около 450 тыс. во Войводинѣ, десяткы тысяч — в Австрии. В Украинѣ жиють 156,6 тыс. Мадярох. (2001). Обще число мадяроязычных особ во свѣтѣ шацують на 14,5 млн. 

Мадярскы меншины появили ся в державах, межуючых з Мадярщинов по року 1920, коли в резултатѣ Трианона, од Мадярщины были одняты 2/3 
 ей територии.

Мадярскый язык — найвекшый зоз вшиткых уралскых языкох.

## Родинскы языкы
Покля иде о язык, найблизшов родинов Мадярам суть Ханты и Манси, народы сѣверного Урала. Тото е их самоназва, а в царской России называли их одповѣдно Остяками и Вогулами. Подля днесь принятой класификации тоты три языкы творять групу угорскых языкох.

## История
Мадяры принесли зо собов з уралской праотчизны много ирано-туркийскых слов, в конци ІХ. ст. занявши територию Карпатской котлины, перебрали много нѣмецкых, славянскых, талианскых и латинскых слов. Славянска лексика переважно газдовска, нѣмецка переважно военска и технична, латинска переважно умѣлецка и научна. Туркийска лексика додала ся еще в часѣ османской окупации (1526-1687) Мадярского кральовства.
Мадярскый литературный язык сформовав ся трудами Петера Пазманя около року 1600, але урядным языком став ся аж в року 1836, перебравши тоту роль од латины. Од року 1844 став ся основным урядным языком (державным языком), дозволяючым хосновати меншиновы языкы в окремых припадах.

Але перед тым нико не зробив вецей про розвой и обновлѣня языка од двох Давидох Сабовох. Спочатку Давид Сабов Баровти склав *Малый словник* (Kisded Szótár, 1789), котрый быв написаный дактиловыма вершами, а пак в другом выданю в року 1792 вышов в формѣ звычайного выкладового словника, де автор подав найинтереснѣйшы стары и новы зобраны ним слова, а додав и диалектизмы. А до тых ещи додав и дакотры створены ним самым неологизмы, напр.: erény  *цнота*, szörnyeteg  *потвора*.  А пак ещи в новинцѣ подав велике множество пословиць и пригварьок, чим зробив службу, доднесь не стратившу цѣнность. Од него намного майсмѣлый, але менше хосновливый быв Давид Сабов Барцафалви, котрый продуковав неологизмы, як фабрика, «на провбу», же най сполоченство рѣшить, котры прийме. Достав немилосердну критику, а з его щедрой продукции лем мизерна часточка зостала доднесь в поужитю. 

## Жерела и одказы
* **Révai nagy lexikona**. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 13, сс. 184-185. 
* 
* Венгерский язык. // '''Большая Советская Энциклопедия'''. 
* Венгерский язык. //Энциклопедия '''Кругосвет'''

## Референции

## Придатны одказы
* Онлайн словник мадярско-польскый, польско-мадярскый
* Онлайн словник мадярско-словацкый
* Онлайн словник мадярско-чешскый

Катеґорія:Угорскы языкы
Катеґорія:Мадярьско
Катеґорія:Мадярскый язык
Катеґорія:Официалны языкы Евроунии